23456789

**หมอเด็กแนะเฝ้าระวังโรคโควิด 19 ในช่วงเปิดภาคเรียน**

**สถาบันสุขภาพเด็กแห่งชาติมหาราชินี กรมการแพทย์** เผยช่วงเปลี่ยนผ่านฤดูร้อนเข้าฤดูฝน ซึ่งตรงกับ  
ช่วงเปิดภาคเรียน เด็ก ๆ เสี่ยงรับเชื้อไวรัสโควิด 19 เพิ่มขึ้น แนะผู้ปกครองต้องหมั่นสังเกต เฝ้าระวังบุตรหลาน   
ให้สวมหน้ากากอนามัยไปโรงเรียน และฉีดวัคซีนให้ครบตามช่วงวัยเพื่อให้เด็กมีภูมิคุ้มกันโรค

**นายแพทย์ธนินทร์ เวชชาภินันท์ รองอธิบดีกรมการแพทย์ เปิดเผยว่า** ในช่วงเปิดภาคเรียนนี้ เด็กเสี่ยง  
ที่จะได้รับเชื้อไวรัสโควิด 19 เพิ่มขึ้น โดยเฉพาะเด็กเล็ก ถึงแม้ความรุนแรงจะน้อยกว่าที่ผ่านมา ในการติดเชื้อของเด็กอายุ 5 – 11 ปี โดยตามปกติเด็กที่ติดเชื้อจะมีอาการ ไข้ ไอ จาม น้ำมูก เหนื่อย หอบ หายใจลำบาก อาการ  
อื่น ๆ ที่ผู้ปกครองควรเฝ้าระวัง คือ อาการอ่อนเพลีย ท้องเสีย คลื่นไส้ ปวดเมื่อยกล้ามเนื้อ ตาแดง และกลุ่มที่ต้องเฝ้าระวังเป็นพิเศษ คือ เด็กที่อายุน้อยกว่า 1 ปี และเด็กที่มีโรคประจำตัวรุนแรง เช่น โรคหัวใจ โรคปอด ไตวาย หรือภาวะภูมิคุ้มกันต่ำ ดังนั้น ควรงดสัมผัสหรือหอมแก้มเด็กเล็กโดยไม่จำเป็น การรักษาในเด็กเหมือนกับการรักษาในผู้ใหญ่ คือจะรักษาตามอาการ ให้เด็กสวมหน้ากากอนามัยไปโรงเรียน สอนให้เด็กรู้จักล้างมือก่อนรับประทานอาหาร เมื่อป่วยควรหยุดเรียนเพื่อพักผ่อนให้หายดีก่อน

**นายแพทย์อาคม ชัยวีระวัฒนะ ผู้อำนวยการสถาบันสุขภาพเด็กแห่งชาติมหาราชินี กล่าวเพิ่มเติมว่า**   
วิธีดูแลลูกเมื่อลูกติดโควิด 19 โดยมีอุปกรณ์ที่จำเป็น ได้แก่ ปรอทวัดไข้ ยาบรรเทาอาการ เช่น ยาแก้ปวด ยาลดไข้   
ยาแก้ไอ ส่วนเครื่องวัดออกซิเจนปลายนิ้ว ไม่ค่อยมีความจำเป็น เนื่องจากสายพันธุ์ในปัจจุบันไม่ค่อยก่อให้เกิดอาการปอดบวม นอกจากนั้นการจับออกซิเจนปลายนิ้วในเด็ก มักจะไม่ค่อยแม่นยำ เพราะขนาดของเครื่องไม่กระชับกับนิ้วของเด็กที่มีขนาดเล็ก จึงเน้นให้สังเกตอาการเป็นหลัก การรักษาเบื้องต้น คือ การประคับประคองตามอาการ 1. เมื่อมีไข้หรือปวดศีรษะ ให้ทานยาลดไข้ ส่วนใหญ่จะมีอาการไข้สูง ไม่เกิน 2 – 3 วัน จะค่อย ๆ ดีขึ้น 2. มีน้ำมูก ให้ทานยาลดน้ำมูกเท่าที่จำเป็น หรือถ้าน้ำมูกข้นเขียว ในเด็กโตสามารถล้างจมูกด้วยน้ำเกลือ 3. อาการไอ   
ให้รับประทานยาแก้ไอตามอาการและจิบน้ำอุ่นบ่อย ๆ 4. หากไข้สูงกว่า 39 องศาเซลเซียส หายใจหอบเร็วกว่าปกติ หน้าอกบุ๋ม ปีกจมูกบาน ตอนหายใจ ปากเขียว ซึมลง งอแง ไม่ดูดนม ไม่กินอาหาร ถ่ายเหลว หรืออาเจียนมากต่อเนื่องกัน ควรรีบพาเด็กพบแพทย์ทันที การป้องกันโรคโควิด 19 สามารถทำได้โดย 1.) หลีกเลี่ยงสถานที่แออัดหรือสถานที่เสี่ยงต่อการติดเชื้อ 2.) ล้างมือบ่อย ๆ 3.) สวมใส่หน้ากากอนามัย อย่างไรก็ตามโรคโควิด 19 ยังคงแพร่ระบาดอย่างต่อเนื่อง แนะนำผู้ปกครองหมั่นดูแลสุขอนามัย รักษาความสะอาดอย่างสม่ำเสมอ และฉีดวัคซีนให้ครบตามช่วงวัย

#กรมการแพทย์ #สถาบันสุขภาพเด็กแห่งชาติมหาราชินี #หมอเด็กแนะ เฝ้าระวังโควิด ในช่วงเปิดภาคเรียน

-ขอขอบคุณ- 27 พฤษภาคม 2568